शाम करीब 7 बजे चक्रवाती तूफान के साथ ही मूसलधार बारिश हुई। तेज हवा में लोगों के टीनशेड, छप्पर, झोपड़ी आदि उड़कर दूर जा गिरे। इसी दौरान डोरिया गांव में विशालकाय नीम का पेड़ बिजली के तार को तोड़ते हुए जमींदोज हो गया। इसके कारण तीन खंभे भी धराशाई हो गए, जिससे आवागमन बाधित हो गया। तीन घंटे की मशक्कत के बाद रात करीब दस बजे रास्ता खुल सका। खंभा-तारों के टूटने से बिजली आपूर्ति ठप हो गई। आपूर्ति ठप होने से लोगों को परेशानियों का सामना करना पड़ रहा है। ग्रामीण को अब इस बात का डर है कि अब कई हफ्तों तक बिजली आपूर्ति बाधित रहेगी। लोगों ने विभागीय अधिकारियों का ध्यान इस आकृष्ट कराते हुए जल्द से जल्द खंभों को दुरुस्त कर आपूर्ति शुरू कराने की मांग की है। इसके साथ ही सैदपुर, शादियाबाद तथा दुल्लहपुर इलाके में भी देर शाम झमाझम बारिश हुई। इससे जहां मौसम खुशगवार हो गया वहीं गर्मी व उमस से बिलबिला रहे लोगों ने राहत की सांस ली। देर शाम शहर में भी बूंदाबांदी हुई।